b'\n_START_ARTICLE_\nArno Rafael Minkkinen\n_START_PARAGRAPH_\nArno Rafael Minkkinen (s. 4. kes\xc3\xa4kuuta 1945 Helsinki) on amerikansuomalainen valokuvaaja, joka tunnetaan omaa alastonta vartaloaan erilaisissa luonnonmaisemissa kuvaavista valokuvistaan.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nArno Rafael Minkkinen muutti kuusivuotiaana perheens\xc3\xa4 kanssa Suomesta New Yorkin Brooklyniin. H\xc3\xa4nen lapsuuttaan varjostivat suulakihalkio ja sen korjausleikkaukset. Minkkinen opiskeli englannin kielt\xc3\xa4 ja kirjallisuutta Wagner Collegessa ja suoritti Bachelor of Arts -tutkinnon. H\xc3\xa4n ryhtyi ottamaan valokuvia itsest\xc3\xa4\xc3\xa4n toimiessaan copywriterina mainostoimistoissa New Yorkin Madison Avenuella. _NEWLINE_My\xc3\xb6hemmin Minkkinen opiskeli valokuvausta Harry Callahanin ja Aaron Siskindin ohjauksessa Rhode Island School of Design -koulussa ja suoritti Master of Fine Arts -tutkinnon valokuvauksessa 1974. Nelj\xc3\xa4n vuosikymmenen ajan Minkkinen on toiminut valokuvausty\xc3\xb6ns\xc3\xa4 ohella opettajana, kuraattorina ja kirjoittajana. H\xc3\xa4nen ensimm\xc3\xa4inen yksityisn\xc3\xa4yttelyns\xc3\xa4 oli vuonna 1972.\n_START_SECTION_\nOpettajana\n_START_PARAGRAPH_\nMinkkinen on toiminut valokuvauksen opettajana muun muassa Yhdysvaltain Massachusetts Institute of Technologyssa, Italiassa, Ranskassa, Sveitsiss\xc3\xa4 ja Kiinassa. Taideteollisessa korkeakoulussa h\xc3\xa4n opetti 1974\xe2\x80\x931976, jolloin vasemmistolaiset opiskelijat joko eiv\xc3\xa4t suostuneet tulemaan amerikkalaisen opettajan luennoille lainkaan tai eiv\xc3\xa4t kollektivismissaan suostuneet kertomaan, kuka mink\xc3\xa4kin kuvan oli ottanut._NEWLINE_Minkkinen toimii professorina Massachusettsin yliopiston Lowellin kampuksella. H\xc3\xa4nell\xc3\xa4 on dosentuuri Aalto-yliopiston taiteiden ja suunnittelun korkeakoulussa. H\xc3\xa4nen aiempia opetuspaikkojaan ovat Bostonin Massachusetts Institute of Technology, Philadelphia College of Art sek\xc3\xa4 \xc3\x89cole d\xe2\x80\x99Arts appliqu\xc3\xa9s Sveitsin Veveyss\xc3\xa4.  Massachusettsin yliopisto ja Lahden Muotoiluinstituutti j\xc3\xa4rjestiv\xc3\xa4t 1996 opiskelijavaihtotapahtuman Spirit Level, jossa 30 suomalaista, amerikkalaista ja sveitsil\xc3\xa4ist\xc3\xa4 valokuvaopiskelijaa tekiv\xc3\xa4t kolmiviikkoisen kuvausmatkan halki Suomen, Ven\xc3\xa4j\xc3\xa4n ja It\xc3\xa4-Euroopan. Vastaava tapahtuma j\xc3\xa4rjestettiin 2003 Toscanassa ja 2007 Meksikon Oaxacassa. Vuonna 2010 Spirit Level toteutettiin yhdess\xc3\xa4 Aalto-yliopiston ja firenzel\xc3\xa4isen Studio Marangoni -s\xc3\xa4\xc3\xa4ti\xc3\xb6n opiskelijoiden kesken ja vuonna 2012 norjalaisen Bilder-valokuvauskoulun ja ranskalaisen \xc3\x89cole Sup\xc3\xa9rieure d\xe2\x80\x99Arts & Medias de Caen & Cherbourgin kesken._NEWLINE_Minkkinen on lis\xc3\xa4ksi pit\xc3\xa4nyt valokuvausty\xc3\xb6pajoja muun muassa Mainessa, Bostonissa, New Mexicossa, Kalifornian Carmelissa sek\xc3\xa4 Rencontres d\xe2\x80\x99Arles -valokuvatapahtumassa Ranskassa.\n_START_SECTION_\nKuvia kokoelmissa\n_START_PARAGRAPH_\nMinkkisen t\xc3\xb6it\xc3\xa4 ovat hankkineet kokoelmiinsa muun muassa New Yorkin Museum of Modern Art Bostonin Museum of Fine Arts, The Addison Gallery of American Art (Andover, Massachusetts) sek\xc3\xa4 Pariisin Pompidou-kulttuurikeskus ja Mus\xc3\xa9e d\xe2\x80\x99Art Moderne ja Suomen valokuvataiteen museo.'